**Dac-aș putea**

*Avelina Sava*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dac-aș putea din nou să te întorc,

Eu soare-aș fi să-ți luminez cărarea,

Eu spic aș fi, copac și iarbă-aș fi,

Și ciară-aș fi să ard ca lumânarea.

Dac-aș putea din nou să te întorc,

Să te-ocrotesc m-aș ridica ca malul,

Eu zid aș fi, și vânt, și uragan,

Și mare-aș fi să te alint cu valul.

Dac-aș putea din nou să te întorc,

Eu câmp de flori aș fi, și-aș fi culoare,

Eu călăuză-aș fi, și urmă, pas,

Să poți veni, ți-aș dărui picioare.

Dac-aș putea din nou să te întorc,

Eu aș citi în stele și în lună,

Eu viață-aș fi, și vis, și-aș fi noroc,

Ca soarta ta s-o pot schimba-n mai bună.